仲尼闲居,子贡入侍,而有忧色.子贡不敢问,出告颜回.颜回援琴而歌.孔子闻之,果召回入,问曰:"若奚独乐?"回曰:"夫子奚独忧?"孔子曰:"先言尔志."曰:"吾昔闻之夫子曰:'乐天知命故不忧',回所以乐也."孔子愀然有闲曰:"有是言哉?汝之意失矣.此吾昔日之言尔,请以今言为正也.汝徒知乐天知命之无忧,未知乐天知命有忧之大也.今告若其实:修一身,任穷达,知去来之非我,亡变乱于心虑,尔之所谓乐天知命之无忧也.曩吾修诗书,正礼乐,将以治天下,遗来世;非但修一身,治鲁国而已.而鲁之君臣日失其序,仁义益衰,情性益薄.此道不行一国与当年,其如天下与来世矣?吾始知诗书,礼乐无救于治乱,而未知所以革之之方.此乐天知命者之所忧.虽然,吾得之矣.夫乐而知者,非古人之所谓乐知也.无乐无知,是真乐真知;故无所不乐,无所不知,无所不忧,无所不为.诗书,礼乐,何弃之有?革之何为?"颜回北面拜手曰:"回亦得之矣."出告子贡.子贡茫然自失,归家淫思七日,不寝不食,以至骨立.颜回重往喻之,乃反丘门,弦歌诵书,终身不辍.
陈大夫聘鲁,私见叔孙氏.叔孙氏曰:"吾国有圣人."曰:"非孔丘邪?"曰:"是也.""何以知其圣乎?"叔孙氏曰:"吾常闻之颜回曰,'孔丘能废心而用形.'"陈大夫曰:"吾国亦有圣人,子弗知乎?"曰:"圣人孰谓?"曰:"老聃之弟子有亢仓子者,得聃之道,能以耳视而目听."鲁侯闻之大惊,使上卿厚礼而致之.亢仓子应聘而至.鲁侯卑辞请问之.亢仓子曰:"传之者妄.我能视听不用耳目,不能易耳目之用."鲁侯曰:"此增异矣.其道奈何?寡人终愿闻之."亢仓子曰:"我体合于心,心合于气,气合于神,神合于无.其有介然之有,唯然之音,虽远在八荒之外,近在眉睫之内,来干我者,我必知之.乃不知是我七孔四支之所觉,心腹六藏之所知,其自知而已矣."鲁侯大悦.他日以告仲尼,仲尼笑而不答.
商太宰见孔子曰:"丘圣者欤?"孔子曰:"圣则丘何敢,然则丘博学多识者也."商太宰曰:"三王圣者欤?"孔子曰:"三王善任智勇者,圣则丘弗知."曰:"五帝圣者欤?"孔子曰:"五帝善任仁义者,圣则丘弗知."曰:"三皇圣者欤?"孔子曰:"三皇善任因时者,圣则丘弗知."商太宰大骇,曰:"然则孰者为圣?"孔子动容有闲,曰:"西方之人有圣者焉,不治而不乱,不言而自信,不化而自行,荡荡乎民无能名焉.丘疑其为圣.弗知真为圣欤?真不圣欤?"商太宰嘿然心计曰:"孔丘欺我哉!"
子夏问孔子曰:"颜回之为人奚若?"子曰:"回之仁贤于丘也."曰:"子贡之为人奚若?"子曰:"赐之辩贤于丘也."曰:"子路之为人奚若?"子曰:"由之勇贤于丘也."曰:"子张之为人奚若?"子曰:"师之庄贤于丘也."子夏避席而问曰:"然则四子者何为事夫子?"曰:"居!吾语汝.夫回能仁而不能反,赐能辩而不能讷,由能勇而不能怯,师能庄而不能同.兼四子之有以易吾,吾弗许也.此其所以事吾而不贰也."
子列子既师壶丘子林,友伯昏瞀人,乃居南郭.从之处者,日数而不及.虽然,子列子亦微焉.朝朝相与辩,无不闻.而与南郭子连墙二十年,不相谒请;相遇于道,目若不相见者.门之徒役以为子列子与南郭子有敌不疑.有自楚来者,问子列子曰:"先生与南郭子奚敌?"子列子曰:"南郭子貌充心虚,耳无闻,目无见,口无言,心无知,形无惕.往将奚为?虽然,试与汝偕往."阅弟子四十人同行.见南郭子,果若欺魄焉,而不可与接.顾视子列子,形神不相偶,而不可与群.南郭子俄而指子列子之弟子末行者与言,衎衎然若专直而在雄者.子列子之徒骇之.反舍,咸有疑色.子列子曰:"得意者无言,进知者亦无言.用无言为言亦言,无知为知亦知.无言与不言,无知与不知,亦言亦知.亦无所不言,亦无所不知;亦无所言,亦无所知.如斯而已.汝奚妄骇哉?"
子列子学也,三年之后,心不敢念是非,口不敢言利害,始得老商一眄而已.五年之后,心更念是非,口更言利害,老商始一解颜而笑.七年之后,从心之所念,更无是非;从口之所言,更无利害.夫子始一引吾并席而坐.九年之后,横心之所念,横口之所言,亦不知我之是非利害欤,亦不知彼之是非利害欤,外内进矣.而后眼如耳,耳如鼻,鼻如口,口无不同.心凝形释,骨肉都融,不觉形之所倚,足之所履,心之所念,言之所藏.如斯而已.则理无所隐矣.
初,子列子好游.壶丘子曰:"御寇好游,游何所好?"列子曰:"游之乐所玩无故.人之游也,观其所见;我之游也,观其所变.游乎游乎!未有能辨其游者."壶丘子曰:"御寇之游固与人同欤,而曰固与人异欤?凡所见,亦恒见其变.玩彼物之无故,不知我亦无故.务外游,不知务内观.外游者,求备于物;内观者,取足于身.取足于身,游之至也;求备于物,游之不至也."于是列子终身不出,自以为不知游.壶丘子曰:"游其至乎!至游者,不知所适;至观者,不知所视.物物皆游矣,物物皆观矣,是我之所谓游,是我之所谓观也.故曰:游其至矣乎!游其至矣乎!"
龙叔谓文挚曰:"子之术微矣.吾有疾,子能已乎?"文挚曰:"唯命所听.然先言子所病之证."龙叔曰:"吾乡誉不以为荣,国毁不以为辱;得而不喜,失而弗忧;视生如死;视富如贫;视人如豕;视吾如人.处吾之家,如逆旅之舍;观吾之乡,如戎蛮之国.凡此众疾,爵赏不能劝,刑罚不能威,盛衰,利害不能易,哀乐不能移.固不可事国君,交亲友,御妻子,制仆隶.此奚疾哉?奚方能已之乎?"文挚乃命龙叔背明而立,文挚自后向明而望之.既而曰:"嘻!吾见子之心矣:方寸之地虚矣.几圣人也!子心六孔流通,一孔不达.今以圣智为疾者,或由此乎!非吾浅术所能已也."
无所由而常生者,道也.由生而生,故虽终而不亡,常也.由生而亡,不幸也.有所由而常死者,亦道也.由死而死,故虽未终而自亡者,亦常也.由死而生,幸也.故无用而生谓之道,用道得终谓之常;有所用而死者亦谓之道,用道而得死者亦谓之常.季梁之死,杨朱望其门而歌.随梧之死,杨朱抚其尸而哭.隶人之生,隶人之死,众人且歌,众人且哭.
目将眇者,先睹秋毫;耳将聋者,先闻蚋飞;口将爽者,先辨淄渑;鼻将窒者,先觉焦朽;体将僵者,先亟奔佚,心将迷者,先识是非:故物不至者则不反.
郑之圃泽多贤,东里多才.圃泽之役有伯丰子者,行过东里,遇邓析.邓析顾其徒而笑曰:"为若舞.彼来者奚若?其徒曰:"所愿知也."邓析谓伯丰子曰:"汝知养养之义乎?受人养而不能自养者,犬豕之类也;养物而物为我用者,人之力也.使汝之徒食而饱,衣而息,执政之功也.长幼群聚而为牢藉庖厨之物,奚异犬豕之类乎?"伯丰子不应.伯丰子之从者越次而进曰:"大夫不闻齐鲁之多机乎?有善治土木者,有善治金革者,有善治声乐者,有善治书数者,有善治军旅者,有善治宗庙者,群才备也.而无相位者,无能相使者.而位之者无知,使之者无能,而知之与能为之使焉.执政者,迺吾之所使;子奚矜焉?"邓析无以应,目其徒而退.
公仪伯以力闻诸侯,堂谿公言之于周宣王,王备礼以聘之.公仪伯至;观形,懦夫也.宣王心惑而疑曰:"女之力何如?"公仪伯曰:"臣之力能折春螽之股,堪秋蝉之翼."王作色曰:"吾之力能裂犀兕之革,曳九牛之尾,犹憾其弱.女折春螽之股,堪秋蝉之翼,而力闻天下,何也?"公仪伯长息退席,曰:"善哉!王之问也!臣敢以实对.臣之师有商丘子者,力无敌于天下,而六亲不知;以未尝用其力故也.臣以死事之.乃告臣曰:'人欲见其所不见,视人所不窥;欲得其所不得,修人所不为.故学视者先见舆薪,学听者先闻撞钟.夫有易于内者无难于外.于外无难,故名不出其一家.'今臣之名闻于诸侯,是臣违师之教,显臣之能者也.然则臣之名不以负其力者也,以能用其力者也;不犹愈于负其力者乎?"
中山公子牟者,魏国之贤公子也.好与贤人游,不恤国事;而悦赵人公孙龙.乐正子舆之徒笑之.公子牟曰:"子何笑牟之悦公孙龙也?"子舆曰:"公孙龙之为人也,行无师,学无友,佞给而不中,漫衍而无家,好怪而妄言.欲惑人之心,屈人之口,与韩檀等肄之."公子牟变容曰:"何子状公孙龙之过欤?请闻其实."子舆曰:"吾笑龙之诒孔穿,言'善射者能令后镞中前括,发发相及,矢矢相属;前矢造准而无绝落,后矢之括犹衔弦,视之若一焉.'孔穿骇之.龙曰:'此未其妙者.逢蒙之弟子曰鸿超,怒其妻而怖之.引乌号之弓,綦卫之箭,射其目.矢来注眸子而眶不睫,矢隧地而尘不扬.'是岂智者之言与?"公子牟曰:"智者之言固非愚者之所晓.后镞中前括,钧后于前.矢注眸子而眶不睫,尽矢之势也.子何疑焉?"乐正子舆曰:"子,龙之徒,焉得不饰其阙?吾又言其尤者.龙诳魏王曰:'有意不心.有指不至.有物不尽.有影不移.发引千钧.白马非马.孤犊未尝有母.'其负类反伦,不可胜言也."公子牟曰:"子不谕至言而以为尤也,尤其在子矣.夫无意则心同.无指则皆至.尽物者常有.影不移者,说在改也.发引千钧,势至等也.白马非马,形名离也.孤犊未尝有母,非孤犊也."乐正子舆曰:"子以公孙龙之鸣皆条也.设令发于余窍,子亦将承之."公子牟默然良久,告退,曰:"请待余日,更谒子论."
尧治天下五十年,不知天下治欤,不治欤?不知亿兆之愿戴己欤?不愿戴己欤?顾问左右,左右不知.问外朝,外朝不知.问在野,在野不知.尧乃微服游于康衢,闻儿童谣曰:"立我蒸民,莫匪尔极.不识不知,顺帝之则."尧喜问曰:"谁教尔为此言?"童儿曰:"我闻之大夫."问大夫.大夫曰:"古诗也."尧还宫,召舜,因禅以天下.舜不辞而受之.
关尹喜曰:"在己无居,形物其箸.其动若水,其静若镜,其应若响.故其道若物者也.物自违道,道不违物.善若道者,亦不用耳,亦不用目,亦不用力,亦不用心.欲若道而用视听形智以求之,弗当矣.瞻之在前,忽焉在后;用之,弥满六虚,废之,莫知其所.亦非有心者所能得远,亦非无心者所能得近.唯默而得之,而性成之者得之.知而亡情,能而不为,真知真能也.发无知,何能情?发不能,何能为?聚块也,积尘也,虽无为而非理也."